
Jézus Jeruzsálem felé tartott, amikor út közben, egy faluban kiabálásra lett figyelmes. Leprás férfiak egy kisebb csoportja kiabált a távolban: „Jézus, Mester, könyörülj rajtunk.” Tisztes távolból kiabáltak, mert a törvény előírása szerint, nem volt szabad megközelíteniük az egészségeseket. Halálos és ragályos betegségben szenvedtek, veszélyt jelentettek a társadalomra. Minden bizonnyal hallottak Jézusról valahol, valakitől, a mesterről, aki csodákat tesz, betegeket gyógyít és felébredt a szívükben a remény, a hit. Mi lenne, ha hozzá fordulnának segítségért? Vajon rajtunk is tudna segíteni? Nem kis hitről tettek tanúbizonyságot, amikor elindultak, hogy megkeressék. Most pedig elérkezett a pillanat, amit annyira vártak, amiről oly sokat ábrándoztak, előttük állt Jézus és ők kétségbeesetten kiáltottak. 
Jézus válasza meglepő volt. „Menjetek el és mutassátok meg magatokat a papoknak.” Semmi látványosság, színpadiasság nem történt, amit ilyenkor elvárna az ember. -Csak ennyi?- Mondhatnánk. - Ilyen egyszerűen intézi el őket? Meg sem vizsgálja, meg sem érinti beteg tagjaikat? Nem keni meg olajjal, nem tanácsol valamiféle terápiát? Talán le akarja rázni őket, nem veszi komolyan nyomorúságukat?  Elégedetlenkedhetnénk mi is, mint Naámán, aki elégedetlen volt Elizeus tanácsával. Ezek a leprások azonban nem elégedetlenkedtek, nem kérdeztek semmit, hanem azonnal engedelmeskedtek és indultak a papokhoz. 
Miért pont a papokhoz? Mert abban az időben, ők töltötték be a tiszti főorvosi hivatalt. Ők állapították meg, hogy valaki fertőző beteg-e, vagy sem. Meggyógyult-e már, vagy sem. Ők adtak engedélyt gyógyulás esetén a társadalomba való visszatérésre. Amikor elindultak, ugyanolyan leprásak voltak, mint amikor Jézushoz jöttek, semmi jelét nem látták még a gyógyulásuknak, mégis elindultak. Bizony azzal, hogy elindultak, még nagyobb hitről tettek tanúbizonyságot. Nem kértek semmiféle biztosítékot, garanciát. Nem mondták: „Nehogy a bolondját járasd velünk te Jézus.” Hittek Jézus szavának és elindultak. Történetüknek ezen a pontján, akár még úgy is tekinthetnénk rájuk, mint a hit hőseire, példaképeinkre. Ők mégsem így vonultak be a keresztyénség köztudatába, neveiket nem találjuk megörökítve a hit hősök nevei között. Jézus nem részesítette dicséretben őket. Miért? Mert elmentek ugyan és út közben meggyógyultak, de miután megkapták igazolásukat a gyógyulásról, kilencen közülük nem tértek vissza, hogy hálát adjanak az Úrnak. Kilencen azonnal haza tértek, mint akik jól végezték dolgukat. Mintha az, ami velük történt, a világ legtermészetesebb dolga lett volna. Mintha csak azt kapták volna, amit megérdemeltek. Csak egy volt közülük, egy idegen, egy samaritánus, aki visszajött, hogy hálát adjon, hogy megköszönje Jézusnak azt, amit kapott. 
Gondoljatok csak bele, micsoda hittapasztalata volt ennek a távozó kilencnek. Hallottak Jézusról, hittek benne a maguk módján, találkoztak Jézussal, segítséget kértek és kaptak Tőle, meggyógyultak. Jézus, mégsem dicsérte meg ezeknek az embereknek a hitét. Miért? Mert ez a hit, egy célt tévesztett, egy beteljesületlen hit maradt.  Olyan hit, ami megelégedett az ajándékkal, a csodával, a gyógyulással, pedig megismerhette volna, övék lehetett volan az ajándék, a csoda forrása. Övék lehetett volna maga az ajándékozó és annak legnagyobb ajándéka, az üdvösség, a bűnbocsánat és az örök élet. Milyen sokan élnek ma is így, ezzel a hittel. Megelégednek aprócska ajándékokkal, de még az is lehet, hogy nagy csodákkal, mégis, a döntő pillanatban megtorpannak, megállnak a tisztes távolban, nem akarnak közelebbi kapcsolatba kerülni Jézussal. Milyen sokan vannak ma is, akik nem várnak többet a vallásuktól, csak ennyit: ünnepélyes hangulatot, érzelmi emelkedettséget, hitvalló gyülekezetet, testvéri közösséget, szeretetteljes légkört, teológiai ismereteket, dogmatikai tantételeket, aprócska örömöket, amelyekért újra és újra vissza kell járni valahová, pedig övék lehetne maga a forrás, az öröm, az áldások, a bölcsesség, az élet forrása, maga Krisztus. 
Miért elégedtek meg és elégednek meg mai sokan a kevesebbel? Talán azért, mert megijedtek, amikor meggyógyultak. Tudták, hogy valami egészen megmagyarázhatatlan, természetfeletti dolog történt velük. A szent Istennel kerültek valahogyan kapcsolatba, az Úrral, akinek szavára enged a betegség, a halál, a természet törvényei, visszavonulót fúj a démonvilág. Talán azért, mert meglátták Isten dicsőségének fényét Krisztusban és megijedtek, mert ebben a fényben meglátták a maguk szennyes, bűnös szentségtelenségét is. Ezért, elkezdték rosszul érezni magukat. Lehet, hogy azért nem tértek vissza, mert tudták, ha visszatérnek, Jézus világosságában szembe kellene nézniük Istennel, a szentel és önmagukkal, a bűneikkel. Ha visszatérnek, nem maradhat semmi a régiben, nem folyhat úgy az életük, ahogyan eddig, változtatniuk kell az életükön, és ezt nem akarták. Féltek, hogy Jézus majd olyat kér tőlük amit, nem szívesen adnának. Ragaszkodtak a régi, megszokott életvitelükhöz. 
Vajon, nem ugyanezért maradnak ma is távol a vallásos emberek Krisztustól? Tudják, hogy veszélyes túl közel kerülni hozzá, mert Jézus szavai, az Ige szavai úgy fel tudják kavarni, úgy össze tudják zavarni az ember lelkét. Jézus tiszta lénye, őszinte szeretete, megalkuvást nem tűrő igazsága, olyan kellemetlen tud lenni olykor, mert azonnal választás elé állítja az embert. Az emberek nagy többsége pedig nem akar felkavarodni, nem akar gondolkozni, változni és változtatni, ezért inkább távol marad és megpróbálja megőrizni semlegességét. Pedig Jézussal kapcsolatban, senki sem maradhat semleges. Vagy gyűlöli őt az ember, vagy szereti. Ezért halljuk olyan gyakran ma is azt, hogy: -„Nem kell a vallást túl komolyan venni, nem kell hozzá túl közel kerülni, csak épp annyira, hogy ha baj vagyunk, odakiálthassunk neki.” De az is lehet, hogy egyszerűen azért nem tértek vissza, mert ennyire önzők, kemények és közömbösek voltak, vagy egyszerűen tudatlanok voltak, nem tudjuk pontosan, mert nem számol be róla a Szentírás és jobb, ha nem bocsátkozunk spekulációkba.  (Kisfiú a cirkuszban.)
Egy közülük visszatért Jézushoz, hogy hálát adjon neki.  Amikor visszatért, leborult és hangosan dicsőítette Istent. Miért pont Istent? Miért nem a názáreti rabbinak köszönte meg? Azért, mert útközben történt vele valami. K.T. Valamit tudnod kell: Amikor Jézus szavának engedelmeskedve haladsz az utadon, mindig történik veled valami. Amikor Jézus szavára a papokhoz sietett, útközben meggyógyult a teste. Aztán megmagyarázhatatlan vágyat érzett a szívében arra, hogy visszamenjen és köszönetet mondjon ennek a rabbinak. Amikor pedig sietett vissza Jézushoz hálát adni, útközben elkezdett gyógyulni a lelke is. Mert az ember nem csak test, hanem lélek is, test és lélek egysége. Akkor lesz teljesen egészséges egy ember, amikor rendben van mind teste, mind pedig a lelke is. Ezért mondja Jézus: „Nemcsak kenyérrel él az ember, hanem minden igével, amely Isten szájából származik.”(Mt.3:4) Útközben visszafelé, felismerte Jézusban az Isten Fiát. Mert ember előtt, nem borul le így a hívő lélek. Jézus jelenlétében, Isten jelenlétét élte át, tudta, hogy a szent jelenlétében van. Ebben a visszatérésben és hálaadásban került személyes kapcsolatba vele és hallott személye üzenetet tőle.
Jézus lábainál, reálisan kezdte látni Istent és önmagát. Jézus világosságában felismerte, hogy bár testileg meggyógyult, mégsem egészséges teljesen, mert van egy még súlyosabb, alattomosabb betegsége is. Van egymásik halálos kór is a szívében, a bűn, ami teljesen érzéketlenné tette őt eddig az Isten dolgai és másik ember problémái iránt. Ami elválasztotta őt Istentől és az emberektől. Felismerte, hogy a legnagyobb veszély, a legrosszabb számára nem a lepra és meghalás, hanem a bűn és annak következménye a második halál, a kárhozat örökké tartó gyötrelme. Felismerte, hogy a legnagyobb ajándék számára nem a testi gyógyulás, hanem maga Jézus, aki nemcsak a testét tudja meggyógyítani, hanem a lelkét is. Ezért dicsőítette Istent. Ennek az egynek, nemcsak teste, hanem a lelke is meggyógyult Jézus jelenlétében.
 Mikor gyógyul meg igazán egy ember? Amikor a lelke felszabadul arra, hogy elkezdje dicsőíteni Istent. Életünknek a célja van ezen a világon, hogy Isten dicsőségére éljünk és benne gyönyörködjünk. Erre teremtettünk mi emberek. Jézus azért született, hogy megkeressen minket bűntől megvakult, magunkat imádó, dicsőítő, boldogtalan embereket és helyre állítsa Isten dicsőségét övéi életében. Visszavezessen minket oda, ahonnét a bűn miatt kiestünk, az Atyai ház szeretetébe. Ennek a leprásnak az életében is ezt tette. Ezért tudta dicsőíteni Istent. 
Hogyan lehet a leginkább dicsőíteni Istent? Hálaadással. Azzal, hogy megelégedetten, hálás szívvel élünk Istenünk színe előtt akkor is, ha gondok, nehézségek vannak az életünkben. Nincs annál nagyobb bizonyságtétel, mint amikor valaki megelégedetten, hálás szívvel, boldogan él a nehézségek közepette is ebben a hálátlan, elégedetlen, lázadó világban.
 A másik kilenc hitét, az Úr szóra sem méltatta. Vigyázzatok testvéreim, mert van olyan hit, ami semmit nem ér, hiába a nagy hittapasztalatok, csodák, az Istennek tett nagy szolgálatok. Jézus szóra sem méltatja őket. Jézus majd ezeknek mondja azt az utolsó ítélet napján: Nem ismerlek titeket, távozzatok tőlem.
 Ennek az egynek azonban azt mondta: „Kelj fel, menj el, hited megtartott téged.” A hit, amely meg tud tartani téged nemcsak ma és nem csak az újesztendőben, hanem mindig, minden körülmények közt, még a halálod órája után is, az a hit, amely élő közösségbe von téged Krisztussal. Ige, ima és hitközösségbe.  Ne elégedj meg kevesebbel. Azok az igazi hívők, akiknek ilyen hitük van. Ezeket onnan lehet felismerni, hogy szenvedélyesen keresik a Jézussal való együttlét alkalmait, Jézus társaságát. Ha a többiek nem is jönnek, ők akkor is eljönnek az Igei alkalmakra. Inkább elszakadnak a kilenctől, a barátoktól, a családtól is egy a kis időre, a kényelemtől, csak Jézustól el ne szakítsa őket senki. Számukra Jézus az élet, nemcsak a bajban kapott segítség. Számukra Jézus a legnagyobb érték, a legfőbb jó, mert megnyílt a fülük arra, hogy hallják Jézus hangját, aki beszél velük. Számukra nem unalmas az imádkozás, az istentisztelet, mert megnyílt a szemük arra, hogy lássák Isten hatalmas tetteit. Nekik a legnagyobb öröm az, hogy dicsőíthetik Istent.
 A kilenc közül, átálltál-e már az egyhez? A sokak közül, átálltál-e a kevesekhez? Az Isten igazi népéhez tartozol-e? Azok közé tartozol-e, akik hálás szívvel dicsérik az Urat, jóban és rosszban, egészségben és betegségben, egyedülállóságban és közösségben, ellenségek és testvérek közt. Azok közé tartozol-e, akiknek már nem a külső körülmények határozzák meg a lelki állapotukat, hanem az a szoros közösség, amibe hit által Jézussal kerültek.
  Isten, nem arra hívott el minket, hogy időnként alkalmi segítséget, jó szerencsét és egészséget kérjünk Tőle az újesztendő küszöbén. Isten, az Ő Fiával való közösségre hívott el minket. Akárhol vagy is lelkileg, akárki légy is, Isten ma téged is erre a közösségre hív. Ha pedig már közösségben vagy Krisztussal, arra kér, hogy erősítsd meg a közösségedet Vele. Miért? Mert ez az év sem lesz könnyebb a többinél. Ahogy telik az idő, ahogy változunk és változik körülöttünk minden, ahogy születnek és felnőnek a gyerekeink, az unokáink, ahogy őszül a hajunk, romlik az egészségünk, ahogy alakul a világpolitikai helyzet, egyre nehezebb lesz. Nem is értjük sokszor, hogy miért kell ennek így lennie. Ha Isten valóban szeret, miért engedi a próbát, a szenvedést az életünkben? Nos azért testvérek, mert csak a nehéz napokban ismeri fel a lelkünk, hogy Istenre mindig számíthatunk. A szenvedések kohójában szerzi meg a lelkünk a legértékesebb hittapasztalatot: Isten mindig velünk van. 
Azok közé tartozol, akik ma azért jöttek ide, hogy távolról kiáltsanak Jézushoz, segítséget és jó szerencsét kérve az újesztendőbe? Vagy azok közé tartozol, akik hálát adni jöttek ma ide? Akiknek tele van a szíve Isten magasztalásával, dicsőítésével, mert amikor most vissza tekintenek az elmúlt esztendőre, és előre néznek a következőre, Krisztust látják, akire mindig számíthattak és a jövőben is mindig számíthatnak. Bárcsak azok közé tartoznánk ma mindnyájan, akik hálájukkal, megelégedettségükkel, Istenbe vetett bizalmukkal dicsérik az Istent az újév hajnalán. Akik boldog kíváncsisággal tekintenek előre azt kérdezve: -„Vajon hogyan fogja Isten megdicsőíteni magát az ismeretlen jövő eseményeiben, legyenek azok jók, vagy rosszak a számomra?”
[bookmark: _GoBack]Igen, Isten nem titkolta népe előtt soha sem, hogy ebben a világban nyomorúságunk lesz, de azt sem titkolta, hogy ő a nyomorúságban is mindig velünk lesz. Egy dologban biztosak lehetünk: Isten jelölte ki a helyet, ahol vagyunk és a helyzetet, amiben vagyunk, ezért várakozással teli bizakodással tekinthetünk most is előre, a jövő felé. Lehet, hogy a Sátán megpróbálja aggodalommal eltölteni a szívünket, hogy nehéznek és vállalhatatlannak lássuk utunkat, helyzetünket. De, ha Jézusra nézünk most és minden nap, mint a hit szerzőjére és beteljesítőjére, mint urunkra és megváltónkra, elpárolog a szívünkből a félelem. Az Ő neve: Immánuel, ami azt jelenti, hogy Velünk az Isten. Ő azt ígérte, hogy nem hagy el minket, sem el nem távozik tőlünk, velünk lesz minden nap a világ végezetéig. Jézus ma azzal bocsátja el övéit: „Menj el, hited megtartott téged.” – Lesznek nehézségek, de te ne félj, mert hit által szorosan tartani foglak téged. Én leszek az út, amelyen járni fogsz, és senki téged ki nem ragadhat a kezeim közül. Menj el békével. Legyen ez az éved is ezért békés, boldog újesztendő.

